Diari Oficial de la Generalitat Valenciana


Sumari del DOGV 6912, del 28-11-2012 (2012/10121)

RESOLUCIÓ de 23 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col∙laboració entre la Generalitat i la Fundació Bioparc per a l'exercici d'activitats de conservació i divulgació de la biodiversitat a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6912

Data del DOGV
:   28-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10188


Data del document
:   23-11-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col∙laboració entre la Generalitat i la Fundació Bioparc per a l'exercici d'activitats de conservació i divulgació de la biodiversitat a la Comunitat Valenciana. [2012/10206]  
La Generalitat i la Fundació Bioparc, han subscrit, després de la tramitació prèvia reglamentària, el 13 de novembre de 2012, el conveni marc de col·laboració per a l'exercici d'activitats de conservació i divulgació de la biodiversitat a la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1042/2012, i que figura com a annex d'esta resolució.  
  
València, 23 de novembre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Conveni marc de col·laboració entre la Generalitat Valenciana, a través de la Conselleria d'Infraestructures, Territori i Medi Ambient, i la Fundació Bioparc per a l'exercici d'activitats de conservació i divulgació de la biodiversitat a la Comunitat Valenciana  
  
València, 13 de novembre de 2012  
  
Reunits  
D'una banda, Isabel Bonig Trigueros, consellera d'Infraestructures, Territori i Medi Ambient, que actua en nom i representació del Consell, en virtut del Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell (DOCV 29.07.2011), d'acord amb les facultats que li conferix la Llei 5/1983, de 30 de desembre, del Consell.   
I d'una altra, José Ramón Maldonado Castillo, en nom i representació de la Fundació Bioparc, en qualitat de president i apoderat, per escriptura elevada a pública el dia 16 d'octubre de 2007 davant de M. Alfonso González Delso, notari de Madrid, amb el número 3036 del seu protocol.  
Les parts es reconeixen mútuament competència i capacitat per a subscriure este conveni i  
  
Exposen  
Primer. La Generalitat és competent en la conservació del medi ambient, tal com es preveu en la Llei 5/1982, d'1 de juliol, d'Estatut d'Autonomia de la Comunitat Valenciana (BOE 164, 10.07.1982). Dins de la Generalitat Valenciana, exercix estes funcions la Conselleria d'Infraestructures, Territori i Medi Ambient, tal com s'establix en el Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient.  
Segon. Estes competències comprenen la conservació de les espècies silvestres de la Comunitat Valenciana i, en especial, les més amenaçades, i dels seus hàbitats.  
Tercer. La Fundació Bioparc és una fundació sense ànim de lucre promoguda per Bioparc València i Bioparc Fuengirola amb l'objecte de dur a terme accions de conservació de la naturalesa.  
Quart. La Fundació Bioparc té entre els seus objectius promoure la preservació de la biodiversitat dels boscos mediterranis per mitjà de la investigació, la conservació, l'educació, la divulgació i la cooperació, tant in situ com ex situ, així com per mitjà del desenrotllament de projectes sostenibles que contribuïsquen a això i per mitjà de la producció de documentals que ajuden a divulgar estos fins.   
Quint. Que les dos institucions estan interessades a dur a terme actuacions conjuntes en matèria de conservació i divulgació sobre espècies silvestres i els seus hàbitats a la Comunitat Valenciana.  
Per tot això, es considera oportú establir un marc de col·laboració per mitjà de la subscripció d'este conveni, amb subjecció a les següents  
  
  
Clàusules  
  
Primera. Objecte  
És objecte d'este conveni la col·laboració entre la Generalitat, a través de la Conselleria d'Infraestructures, Territori i Medi Ambient, i la Fundació Bioparc per al desenrotllament de programes de conservació i divulgació d'espècies silvestres i els seus hàbitats a la Comunitat Valenciana i, en particular, dels considerats més amenaçats.  
  
Segona. Àmbit  
L'àmbit s'estén a tot el territori de la Comunitat Valenciana.  
  
  
Tercera. Aportacions  
Les parts firmants aporten la dedicació de recursos humans, materials i infraestructures necessaris per al seu desenrotllament, en la mesura de les seues possibilitats, i concerten les línies d'actuació conjunta següents.   
- Utilització conjunta d'equips i mitjans instrumentals de la titularitat de les parts i, si fóra necessari, la seua adquisició d'acord amb el règim que s'establisca en els convenis singulars que es desenrotllen a partir d'este conveni marc.   
- Cooperació entre personal de les dos institucions, pels períodes de temps que marque este conveni, per a l'execució de programes, actuacions, cooperació i col·laboració conjunta en matèria de conservació i divulgació sobre espècies silvestres i els seus hàbitats presents al territori valencià.   
- En la mesura de les possibilitats de les parts, desenrotllament de programes de formació del personal adscrit a les dos institucions en tot allò que s'indique amb este conveni.   
- Realització i finançament conjunt, si fóra necessari, de programes de conservació i divulgació d'espècies silvestres i els seus hàbitats presents al territori valencià.   
- Assessorament mutu, intercanvi d'informació, ajuda en la planificació, organització i execució de programes d'educació i investigació, així com en l'exercici d'activitats en temes d'interés comú, relacionats amb l'objecte d'este conveni.  
La Conselleria d'Infraestructures, Territori i Medi Ambient aportarà:  
- La informació tècnica i documentació sobre la situació d'espècies silvestres i dels seus hàbitats.  
- Les autoritzacions necessàries per a l'arreplega, la possessió i el maneig en captivitat d'espècies de la fauna i flora silvestres pròpies de la Comunitat, d'acord amb la legislació vigent.  
- La cessió d'exemplars d'espècies silvestres amenaçades procedents de centres de recuperació de fauna o del medi natural, quan es considere necessari per al desenrotllament de programes educatius, de reproducció en captivitat o d'investigació.  
- La direcció tècnica de programes de recuperació d'espècies amenaçades natives de la Comunitat Valenciana en què participe la Fundació Bioparc.  
- Qualsevol certificat que necessite l'altra part per al desenrotllament de les actuacions previstes en este conveni.  
La Fundació Bioparc aportarà:  
- Instal·lacions al Bioparc per al desenrotllament de programes educatius, d'investigació i de conservació d'espècies amenaçades.  
- Recursos materials i humans per al desenrotllament de programes de conservació, divulgació i investigació sobre espècies amenaçades i el seu hàbitat a la Comunitat Valenciana.   
  
Quarta. Incidència econòmica per a la Generalitat  
L'aplicació i l'execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podran tindre cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas s'atendran amb els seus mitjans personals i materials.  
  
Quinta. Desplegament  
Este conveni de col·laboració pot desplegar-se a través de convenis singularitzats, acords o resolucions, amb aportacions econòmiques o sense, subjectes a la normativa vigent en cada moment.   
La difusió de les accions adscrites al conveni marc o als convenis singulars que en deriven es realitzarà deixant constància de la participació de les parts firmants i, si és el cas, s'hi faran figurar els logotips corresponents.  
  
Sexta. Duració i denúncia  
Este conveni començarà a produir efecte el dia de la seua firma, té una duració indefinida i es pot dissoldre a petició de qualsevol de les parts firmants, fent-ho saber a l'altra part per escrit, almenys, amb dos mesos d'antelació a la data en què es desitge deixar sense efecte.  
  
  
Sèptima. Naturalesa jurídica  
Este conveni té naturalesa administrativa i, com que s'exclou l'aplicació directa de la legislació general de contractació administrativa, es regirà per les seues pròpies normes i supletòriament, en tot allò no previst, pels principis d'esta legislació i pels generals de l'ordenament jurídic administratiu.  
  
I, en prova de conformitat, les parts firmen este conveni en tres exemplars, en el lloc i en la data que apareixen en l'encapçalament.  
  
  
La consellera d'infraestructures, Territori i Medi Ambient: Isabel Bonig Trigueros.  
El president de la Fundació Bioparc: José Ramón Maldonado Castillo.